钦定古今图书集成/明伦汇编/交谊典/第109卷 > 《原谤》前人
## 钦定古今图书集成/明伦汇编/交谊典/第109卷 > 《原谤》前人

“天之利下民，其仁至矣。未有美于味而民不知者，便
于用而民不由者，厚于生而民不求者，然而暑雨亦
怨之，祁寒亦怨之，己不善而祸及亦怨之，己不俭而
而贫及亦怨之。是民事天，其不仁至矣。”天尚如此，况
于君乎？况于鬼神乎？是其怨訾恨讟，蓰倍于天矣。有
帝天下，君一国者，可不慎与！故尧有不慈之毁，舜有
“不孝”之谤。殊不知尧慈被天下而不在于子，舜孝及
万世乃不在于父。呜呼！尧舜大孝也，民且谤之。王天
下，有不为尧舜之治者，则民扼其吭，捽其首，辱而违
之，折而族之，不为甚矣。